ΚΑΝΟΝΙΣΜΌΣ (ΕΚ) αριθ. 163/2009 ΤΗΣ ΕΠΙΤΡΟΠΉΣ της 26ης Φεβρουαρίου 2009 για την τροποποίηση του παραρτήματος IV του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 23 πρώτο εδάφιο, Εκτιμώντας τα ακόλουθα: (1) Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών (ΜΣΕ) σε ζώα. Εφαρμόζεται στην παραγωγή και διάθεση στην αγορά ζώντων ζώων και προϊόντων ζωικής προέλευσης και, σε ορισμένες συγκεκριμένες περιπτώσεις, στις εξαγωγές τους. (2) Το άρθρο 7 παράγραφοι 1 και 2 του κανονισμού (ΕΚ) αριθ. 999/2001 ορίζει ότι οι πρωτεΐνες ζωικής προέλευσης απαγορεύονται στη διατροφή των μηρυκαστικών και άλλων ζώων. Στο παράρτημα IV του εν λόγω κανονισμού προβλέπονται παρεκκλίσεις από αυτή την απαγόρευση. (3) Με την οδηγία 2003/126/ΕΚ της Επιτροπής, της 23ης Δεκεμβρίου 2003, για καθορισμό αναλυτικών μεθόδων για τον προσδιορισμό των συστατικών ζωικής προέλευσης για τον επίσημο έλεγχο των ζωοτροφών (2), προβλέπεται η σύμφωνα με τις διατάξεις της εν λόγω οδηγίας πραγματοποίηση επίσημης ανάλυσης ζωοτροφών με σκοπό τον επίσημο έλεγχο της παρουσίας, την ταυτοποίηση ή/και τον κατ’ εκτίμηση προσδιορισμό των συστατικών ζωικής προέλευσης στις ζωοτροφές. (4) Για τους σκοπούς αυτούς, το κοινοτικό εργαστήριο αναφοράς για την ανίχνευση ζωικών πρωτεϊνών σε ζωοτροφές (CRA-W) διενήργησε δοκιμές επάρκειας εργαστηρίων στο πλαίσιο του ετήσιου προγράμματος εργασιών του. Οι εν λόγω δοκιμές απέδειξαν τις ικανοποιητικές επιδόσεις των εργαστηρίων όσον αφορά την ανίχνευση μικρών ποσοτήτων συστατικών ζωικής προέλευσης σε ζωοτροφές με την εφαρμογή της αναλυτικής μεθόδου που περιγράφεται στην οδηγία 2003/126/ΕΚ. (5) Αποτέλεσμα αυτής της βελτιωμένης απόδοσης των εργαστηρίων ήταν η ανίχνευση της τυχαίας παρουσίας θραυσμάτων οστών, ιδίως σε καλλιέργειες με κονδυλώδη και ριζωματώδη φυτά. Σύμφωνα με τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (3), σε περίπτωση έλλειψης συμμόρφωσης θα ληφθούν κατάλληλα μέτρα, τα οποία ενδέχεται να προβλέπουν την καταστροφή της αποστολής. (6) Στο παράρτημα IV μέρος II σημείο A στοιχείο δ) του κανονισμού (ΕΚ) αριθ. 999/2001 προβλέπεται παρέκκλιση από την απαγόρευση που ορίζεται στο άρθρο 7 παράγραφοι 1 και 2 του εν λόγω κανονισμού, ώστε η χορήγηση σε εκτρεφόμενα ζώα κονδυλωδών και ριζωματωδών φυτών και ζωοτροφών που περιέχουν τέτοια προϊόντα, έπειτα από την ανίχνευση θραυσμάτων οστών να μπορεί να επιτρέπεται από τα κράτη μέλη, αν έχει προηγηθεί θετική εκτίμηση διακινδύνευσης. (7) Έχει αποδειχθεί ότι δεν μπορεί να αποφευχθεί η ρύπανση του περιβάλλοντος κατά τη συγκομιδή πρώτων υλών ζωοτροφών φυτικής προέλευσης από, π.χ., θραύσματα οστών. Ομοίως, η παρέκκλιση που προβλέπεται στο παράρτημα IV μέρος II σημείο A στοιχείο δ) του κανονισμού (ΕΚ) αριθ. 999/2001 όσον αφορά κονδυλώδη και ριζωματώδη φυτά θα πρέπει να επεκταθεί ώστε να καλύπτει όλες τις πρώτες ύλες φυτικής προέλευσης υπό ορισμένες προϋποθέσεις. (8) Συνεπώς, ο κανονισμός (ΕΚ) αριθ. 999/2001 πρέπει να τροποποιηθεί αναλόγως. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο μέρος II του παραρτήματος IV του κανονισμού (ΕΚ) αριθ. 999/2001, το σημείο Α στοιχείο δ) αντικαθίσταται από το ακόλουθο κείμενο: «δ) τη χορήγηση σε εκτρεφόμενα ζώα πρώτων υλών ζωοτροφών φυτικής προέλευσης και ζωοτροφών που περιέχουν τέτοια προϊόντα, έπειτα από την ανίχνευση αμελητέων ποσοτήτων θραυσμάτων οστών. Τα κράτη μέλη μπορούν να επιτρέψουν τη χορήγηση των προαναφερομένων, αν έχει προηγηθεί θετική εκτίμηση διακινδύνευσης. Κατά την εκτίμηση διακινδύνευσης λαμβάνεται υπόψη τουλάχιστον η έκταση και η πιθανή πηγή της επιμόλυνσης, καθώς και ο τελικός προορισμός της αποστολής.». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 26 Φεβρουαρίου 2009.

[Source: multi_eurlex | Tokens: 4321]